**dimineață definitivă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

atunci tu te-ai așezat în dreptul plecării

mele definitive

iar eu în golul privirii tale

ca să nu te pierzi sfâșiată

în aerul dimineții

și totuși ne aveam ca niciodată

unul pe altul

eu îți sprijineam glezna pe iarbă

tu îmi puneai ochiul înapoi

în orbita pământului

chiar dacă nu mai păream demult ca două

jumătăți indescifrabil lipite

regretam aceeași pasăre

zburândă

invizibilă

și când ne spălam unul pe altul

în albia râului

pietrele ne răneau atât de tare

de parcă n-ar fi trecut

niciodată

o apă repede pe acolo